  Анжелика Тихонова корреспондент Удмуртие «На родине П. И. Чайковского» литературая фестиваль улсын фэнтези ӧрын гожъясь авторъёс Мария Семёнова но Анна Гурова вуозы. Со сярысь фестивалез радъясьёс ивортӥзы. Гожъясьёсын пумиськонъёс Ижкарын, Воткаын но Сарапулын ортчозы. Соос творчествозы сярысь мадёзы, лыдӟисьёссылэн юанъёссылы валэктонъёс сётозы но автограф сётозы Мария Семёнова (туспуктэмын паллянысез - ред.) «Волкодав» серилэн авторез, «славянское фэнтези» ӧрез кылдытӥсь но «Мы – славяне!» энциклопедиез бичась луэ. Солэн ки улысьтыз «Валькирия», «Лебединая дорога», «Два короля», «Викинги», «Поединок со Змеёй» романъёс но мукет книгаос потӥзы. Анна Гурова фэнтези но пӧртэм учыръёс сярысь верась книгаосыныз тодмо. Со 30-лэсь трос книгаос гожтӥз ини. Соос пӧлын – «Князь Тишины» но «Мой друг бессмертный» сериын потӥсь книгаос, «Малышка и Карлссон», «Лунный свет», «Мельница желаний» трилогия. Озьы ик та гожъясьёс «Аратта» сериын потӥсь книгаосынызы тодмо луо. Отчы пырись книгаос яратон но синазькыль карон, оскымон луон но алдаськон, дуннеез воштыны мылкыд но кулэтэм карон сярысь историез мадё. Ваче пумит луись кужымъёс - ӟечлык но уродлык - дунне вылын кузё луон понна нюръясько.  Тодэ вайытом, 20219-тӥ арын «П. И. Чайковскийлэн вордӥськем шаераз» литературая фестивалез усьтонэ тодмо ӟуч режиссёр Егор Кончаловский вуылӥз.  Тегъёс: Лулчеберет Ижкар Сарапул Удмуртия Чайковский фестиваль Вотка книгаос  